MONO ใกล้สู่ฝั่งฝัน!!
ผลประกอบการของ MONO เริ่มมีวี่แววขึ้นเรื่อยๆ “ใกล้สู่ฝั่งฝัน” ในเร็วๆ นี้ เพราะดูจากบทวิเคราะห์หลายๆ สำนัก มองว่าในปี 2560 มีโอกาสที่จะพลิกกลับมาเป็นกำไรได้
26 ก.พ. 2560

–คุณค่าบริษัท–
 
ผลประกอบการของ บริษัท โมโน เทคโนโลยี จำกัด (มหาชน) หรือ MONO เริ่มมีวี่แววขึ้นเรื่อยๆ “ใกล้สู่ฝั่งฝัน” ในเร็วๆ นี้ เพราะดูจากบทวิเคราะห์หลายๆ สำนัก มองว่าในปี 2560 มีโอกาสที่จะพลิกกลับมาเป็นกำไรได้
เนื่องจากคาดปี 2560 จะเริ่มทำกำไรได้หลังจากไตรมาส 4 ปี 59 มีการอั้นงบโฆษณา และเชื่อว่าปีหน้าธุรกิจทีวีจะกลับมาดีขึ้นได้อีกจากการแข่งขันคอนเทนท์ให้น่าสนใจเพื่อดึงดูดเรตติ้งและเอเจนซี่ให้ใช้สื่อโฆษณาทีวีเพิ่มขึ้น
โดย MONO มีเรตติ้งเพิ่มขึ้นต่อเนื่องมาอยู่อันดับ 4 ในช่วงปี 2559 ที่ผ่านมามีเรตติ้งเฉลี่ย 0.54 หรือเพิ่มขึ้น 34% จากงวดเดียวกันของปีก่อน สอดคล้องกับการปรับค่าโฆษณาในปีที่ผ่านมาเพิ่มขึ้น 37% อยู่ที่เฉลี่ย 20,500 บาทต่อนาที เรตติ้งล่าสุด ณ ม.ค.17 เพิ่มขึ้นต่อเนื่องอยู่ที่ 0.72 ปรับอัตราค่าโฆษณาเพิ่มขึ้นตามเรตติ้งที่เพิ่มขึ้น
คาดอัตราค่าโฆษณาปี 2560-2561 เฉลี่ยอยู่ที่ 27,800 บาทต่อนาที และ 31,800 บาทต่อนาที คำนวณแบบอนุรักษ์นิยมจาก CPRP ที่ 20,000 บาทต่อนาที เนื่องจากเป็นคอนเทนท์ภาพยนตร์มีอัตราการชมเฉพาะกลุ่ม
ทำให้นักวิเคราะห์คาดกำไรสุทธิปี 2560-2561 เพิ่มขึ้นจากคาดการณ์เดิม 26% และ 17% ตามลำดับ หรือกำไรสุทธิอยู่ที่ 230 ล้านบาท และ 346 ล้านบาท ตามลำดับ   
ที่สำคัญผลการดำเนินงาน งบปี สิ้นสุดวันที่ 31 ธันวาคม 2559 เริ่มขาดทุนสุทธิลดลง เนื่องจากบริษัทมีรายได้รวมขยับขึ้นมาอยู่ที่ 2,112.70 ล้านบาท จากงวดเดียวกันของปีก่อน 1,925.14 ล้านบาท ซึ่งเป็นผลจากมีรายได้จากการให้บริการสื่อโฆษณาเพิ่มขึ้น และเป็นผลจากการเติบโตของรายได้ธุรกิจทีวีดิจิตอลช่อง Mono29 ที่เพิ่มขึ้นอย่างต่อเนื่อง ส่งผลให้บริษัทขาดทุนสุทธิลดลงเหลือ 249.55 ล้านบาท หรือ 0.079 บาทต่อหุ้น จากงวดเดียวกันของปีก่อนที่ขาดทุน 486.57 ล้านบาท หรือ 0.158 บาทต่อหุ้น
การที่ผลการดำเนินงานค่อยๆ ฟื้นตัวขึ้น ผลตามมา คือ ราคาหุ้นของบริษัทก็ค่อยๆ ขยับขึ้นด้วยเช่นกัน และได้มีการเก็งกำไรกันไปก่อนหน้ามาแล้ว เพราะราคาหุ้นขยับขึ้นมาตั้งแต่ต้นปี โดยตั้งแต่วันที่ 1 ม.ค.60 ปิดที่ระดับ 2.86 บาท และล่าสุด ณ วันที่ 23 ก.พ.60 มาปิดที่ 3.94 บาท ดังนั้น ราคาหุ้นสามารถปรับตัวขึ้นไปแล้ว 37.77% แล้วราคาหุ้นก็ยังมีโอกาสปรับตัวขึ้นต่อได้อีก
เนื่องจากนักวิเคราะห์ บล. ทิสโก้ ยังคำแนะนำ “ซื้อ” จาก 1) แนวโน้มเริ่มพลิกกลับมาเป็นกำไรได้ในปีนี้ 2) เรตติ้งช่อง MONO คาดดีต่อเนื่องติดใน 5 อันแรกจากคอนเทนท์หนังที่เป็นที่นิยม 3) อัตราค่าโฆษณายังถูกอยู่เมื่อเทียบกับช่องหลักทำให้มีโอกาสปรับค่าโฆษณาขึ้นได้อีก ราคาเป้าหมายใหม่ 4.20 บาท (XD 6 มี.ค.17 มีการจ่ายปันผล 0.03 บาท)
…
 
ผู้ถือหุ้นรายใหญ่
1. นายพิชญ์ โพธารามิก 2,248,234,780 หุ้น 71.35%
2. นายโสรัชย์ อัศวะประภา 68,000,000 หุ้น 2.16%
3. นายจักรกฤษณ์ เทอดเกียรติ 50,000,000 หุ้น 1.59%
4. นางลลนา ธาราสุข 38,661,100 หุ้น 1.23%
5. น.ส.พร้อมศิริ สหบุญธรรม 38,255,200 หุ้น 1.21%
 
รายชื่อกรรมการ
1.นาย พิชญ์ โพธารามิก ประธานกรรมการ
2.นาย ซัง โด ลี ประธานเจ้าหน้าที่บริหาร
3.นาย ซัง โด ลี กรรมการ
4.นาย นวมินทร์ ประสพเนตร กรรมการ
5.นาย ศิริ เหลืองสวัสดิ์ กรรมการ